《表弟吴习之赠闽兰数种，今兰盛开而习之下世已复逾年，追感成咏》
清代·席镐

幽兰问何自，云是故人赉。故人今云亡，香草依然在。

回忆十年来，周旋见情态。信宿娄江程，不阻水如带。

芳菲表同臭，辱赠展相爱。一从入洛游，空教悬榻待。

子本中林秀，扬扬远埃壒。俯视世俗文，无讥等自郐。

凿枘两相违，谁欤加盼睐。人事既锄兰，天意复剪艾。

可怜身后事，一一散馀叆。即此是故物，同心如晤对。

年年及花期，思君一长慨。

作者简介：字渭南，江南常熟人。著有《西墅诗钞》。